Ũroona hiana Magana matano
- Details
- Published Date
- Written by Editor
- Category: Mathekania ma Githingithia
Harĩ mũthuri wa na gũkũ Kangema, kaũntĩ ya Murang’a ũgũĩtwo Gituanja.
Gituanja andĩkĩtwo wĩra wa ũnyabara kwa mũhĩndĩ. Nĩwe ũrũgamagĩrĩra mĩciiri ya mũhĩndĩ ndĩkaiywo ĩtakinyĩte airport.
Rĩu mweri wa keerĩ mũthenya wa wendo nĩguo Valentine Day, Gituanja nĩ erĩtwo nĩ mũka atĩ akĩendaga kana atekwenda no mũhaka amũtware mũgithi watukaine na dinner, nĩcio irio cia hwai-inĩ kũũrĩa mũkawa-inĩ wa Blue Post, Thika tondũ atũrĩte amũhenetie nĩakamũtwara gwa kahinda kanene kinya akanoga.
Gituanja na mũka nĩ magĩakĩte kamũciĩ keega harĩa Ngoigwa, nĩho makĩhurũkaga eerĩ tondũ ciana cio nĩ ng’ima na cirĩ mawĩra Nairobi.
Gituanja nake mũthenya ũcio aarĩ na mĩbango ĩngĩ tondũ ndendaga gũtũara mũka Valentine endaga gwetha mpango wa kando.
Rĩu Gituanja oimira wĩra handũ ha kwĩra mũka eharĩrie mathiĩ Valentine-ri, athire ĩmwe kwa ĩmwe mburuguto kinya Thika Nanazi Paradise akebangĩre kuo.
Akinyire arĩ mũng’aru mũno akĩamba akĩgũtha mĩtutho ĩĩrĩ hamwe hamwe, ‘one touch’...akĩererũka akiuga..’ ĩĩ kaĩ mũtutho eciragia nĩwe ũũ atũthimagire ikeno..bruuu...mututho ashindwe..’.
Thutha wa gũtamũranga mĩtutho ĩigana ũna-rĩ, hagĩtonya mũhiki wahanaga riũa rĩkĩratha nĩ gũthakara.
Gituanja amuona agĩathamia kanua ta thubana ya namba inyanya. Akĩmũria “mwari ũyũ..nĩgũciarwo waciarirwo kana nĩ kũmbwo”..?
Mũirĩtu akĩrora Gituanja kuuma kĩratũ kinya rũcuĩrĩ akĩmũria atĩrĩ..” nĩ ũrĩte kana ũrĩ nda theri wee”?..
Gituanja akĩmũria “kĩu nĩ kĩũria kana nĩ anja?..ikara thĩ ũheo kĩrĩa ũrĩaga tiga ciũria nyingĩ...
Madam agĩikara thĩ na agĩtĩrio mũcuba. Manyuanga Gituanja akĩũria madam kana no amũtware mũgithi mũkawa-inĩ wa Blue Post makarie kuo na maikũrũkie na rũĩmbo mũthenya ũcio mũnene wa Valentine.
Mũirĩtu akĩmwĩra wee ndarĩ na thĩna bata mũnene nĩ amenye atĩ wee aarĩ wĩra na ndangiuma hau atarĩ mũrĩhe ciringi ngiri igĩrĩ.
Gituanja kũigua ũguo agĩthanda rũbu akiuga “wuuu..uuu..ngiri igĩrĩ cia wĩra ũrĩkũ na niĩ no ndaci ngwenda ũnyinie na irio n niĩ ndĩragũra”..karĩ kĩĩ..tondũ nĩ kĩĩ?
Madam akĩĩra Gituanja, “tareke ngweherere ndĩrona ta wĩĩ mũrĩĩu”.
Gituanja akĩmũcokeria, “ngarĩĩo nĩ njohi ĩrĩa ũkũngũrĩire..shaddao..nĩ ũkuoya magana matano ũgakĩnyinie o ndaci theri na niĩ ndikĩrĩ ũndũ ũngĩ ndĩrenda?
Mũhiki akĩĩra Gituanja “magana matano gũrĩra mũkaguo kiro ya nyama ũmũĩnũkĩrie ngĩĩa ĩno” na mũhiki akiuma.
Gituanja o akĩyaragĩria akiuga “aa..ona nĩ ndĩrerĩte mama wa gwakwa reke ndĩmũtware arĩ we tũtirathiĩ macindano ma ũthaka”.
Gituanja akĩoya ngari ya gũkombora na akĩgĩĩra mũka Ngoigwa na magĩgĩthiĩ ndaci.
Maarĩa rwĩmbo manoga makĩĩrana moime nja mahũruo nĩ karũhuho. Mari hau nja nake mũhiki ũrĩa Gituanja andamaga akiuma nakũu ndaci-inĩ athithinĩte mũno kuonania arĩĩte rwĩmbo mbiũ na aarĩ mũrĩu.
Oona Gituanja hau nja marĩ na mũka akĩmwĩra, “wee..wĩ mũndũ wa waana..
Gituanja agĩtua tiwe ũrerwo. Madam agĩũka o harĩa maarĩ akĩmwĩra atĩrĩ, “tiga gwĩtua ndũramenya nĩwe ndĩraria nawe.
Ngwirire ũhe ngiri igĩrĩ woiga mbu na woiga no ũheire matano”. Niĩ ũrona hiana magana matano?..Rĩu magana macio maku matano-rĩ, nĩwona makuoneire o gĩtakunyĩ kĩa mũndũ? Ndũraigua thoni mũrĩ na ũyũ?
...autchoo..
kik_Latn eng_Latn eng_Latn eng_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn gaz_Latn